Dunaszekcső község Képviselőtestülete
5/1992.

Jegyzőkönyv
Készült: a Dunaszekcső községi képviselőtestület 1992. március 11-én megtartott üléséről. 

Jelen vannak:  Dr. Schmidt József,

Dr. Pálos Ferenc, 

Dr. Wilhelm József,

Dr. Márton Lázár, 

Draskovits Pál,

Sándor József, 

Szödényi István,

Guzsván Lajosné,

Hetényi Ádámné helyi képviselők, továbbá

Hegedűs György, Vincze Lászlóné, Hetényi Ádám, Witt Lászlóné, Berlinger Györgyné, Gubik Gézáné tanácskozási joggal meghívottak.

Dr. Schmidt József polgármester üdvözli a helyi képviselőket, valamint a tanácskozási joggal meghívottakat. 

Megállapítja, hogy az ülés határozatképes, mert mind a 9 fő képviselő jelen van.

Ezután az ülést megnyitja, majd javaslatot tesz a napirendi pontokra, melyet a képviselők egyhangúlag elfogadtak, így az alábbi napirendi pontokat tárgyalták meg:

Napirendi pontok:

1.) Lejárt határidejű határozatok, két ülés között történtek

Előadó: Dr. Schmidt József polgármester

2.) Rendeletalkotás a kábeltévé Hálózatról

Előadó: Hegedűs György körjegyző 

3.) Az általános iskola fenntartásával és működtetésével kapcsolatban kialakult új helyzet megbeszélése.

Előadó: Dr. Schmidt József polgármester

4.) Egyebek

NAPIRENDEK TÁRGYALÁSA

1.) napirendi pont: Lejárt…

Dr. Schmidt József polgármester elmondja, hogy lejárt határidejű határozatunk nincs.

Két ülés között történtekről: 
· Tasch Mihály Újvárosi u. 28. szám alatti lakóházának tetőszerkezete leégett. Kéréssel fordult az önkormányzathoz, hogy kárának helyreállítása céljából kamatmentes kölcsönt kérjen. A kölcsön visszafizetésének határideje 1992. augusztus 30-a, az összege 150 e Ft. a kölcsön visszafizetésére fedezet a présháza, melyet jelenleg árul.

· Az Ericson Kft részére a telefon célépület elhelyezésére a területet 1.000 Ft/m2-ért adta el, a korábban megállapított 600 Ft/m2-es árral szemben. A célépület a községháza udvarán fog felépülni. Várhatóan a telefonnal rendelkezők részére ingyenes lesz.

· A községháza villamoshálózatának felújítására készített terv 35 e Ft lesz, a felújítás költsége 1 millió Ft.

Kérdés, hozzászólás nem volt, a képviselőtestület 9 szavazattal 0 ellenében az alábbi határozatot hozta:
21/1992. számú határozat
A képviselőtestület a lejárt határidejű határozatokról szóló nemleges jelentést elfogadja és a két ülés között történtekről szóló tájékoztatást tudomásul veszi.

2.) napirendi pont: Rendeletalkotás a kábeltévé hálózatról (írásban mellékelve)

Hegedűs György: A kábeltévé hálózat az önkormányzat tulajdonába került, a további működése miatt szükséges rendeletet alkotni. Megszaporodott az illegális rákötések száma is.

Kérdések:

Szödényi István: Hogyan derül ki, ha valaki illegálisan ráköt a rendszerre?

Guzsván Lajosné: A karbantartási díj beszedése hogyan fog történni?

Dr. Schmidt József polgármester: Az illegális rákötések gombostűvel történnek, és ahol ilyen van az egész vonalon rossz a kép minősége.

Hegedűs György: A karbantartási díj márciustól lesz esedékes, havi 70 Ft-os összeggel. A díjszedésre a személy már megvan, Hardi Miklósné személyében.

Több kérdés, hozzászólás nem volt, a képviselőtestület 9 szavazattal 0 ellenében az alábbi rendeletet alkotta:

A Dunaszekcső Községi Önkormányzat képviselőtestületének

2/1992. számú önkormányzati rendelete

a dunaszekcsői közösségi kábeltelevíziós rendszer üzemeltetéséről,

fenntartásáról és fejlesztéséről.

(A rendelet a jegyzőkönyv melléklete.)

3.) napirendi pont: Az általános iskola fenntartásával és működtetésével kapcsolatban kialakult új helyzet megbeszélése

Dr. Schmidt József polgármester: A bári képviselőtestület úgy határozott, hogy csak a normatív támogatás arányában járul hozzá az iskola költségvetéséhez.

Az 1990. novemberi ülés jegyzőkönyvéből kitűnik, hogy Bárnak a tényleges költség rájuk eső részét kell fizetni. Az ekkori ülés határozata szerint intézményirányító társulást kellett volna létrehozni. A bári polgármester véleménye: nem jött létre a társulás, ezért csak a fejkvótát fizetik ki 1991-re is és idei évre is, úgy mint Mohácsnak.

A következő ülésen - ahol a bári polgármester is részt  vett - , elmondja, hogy az iskola költsége több, mint a normatív támogatás, ezért kell, hogy Bár hozzájáruljon. De a bári polgármester ezt tagadja, nem hallotta. A következő kompromisszumos javaslatot tette a bári polgármesternek:

- 1991-re fizessék ki a rájuk eső részt, vagyis a tényleges költségekhez járuljanak hozzá arányosan,

- 1992-ben a fejkvótát fizessék csak, de akkor: az iskola költségvetéséből csak a működtetést biztosítjuk: 


Az itt tanuló bári diákok csak annyi szolgáltatást kapnak, mintha Mohácsra járnának, csak szorosan az oktatáshoz kapcsolódó ellátást. Tehát sem bérlettérítést, sem kedvezményes üdültetést, sem napközi kedvezményt nem kapnak.

A következő tanévtől továbbra is nyitott az iskola a bári és más vidéki tanuló számára is, de az esedékes tandíjat – fejkvótát – a képviselőtestület határozza meg, és idegen tanulók számára a szigorúan vett oktatáson kívül más szolgáltatást nem biztosít.

Amennyiben a báriak ezt a kompromisszumos megoldást nem fogadják el, úgy a helyzet elmérgesedhet, esetleg bírósági ügy is lehet belőle.

Vincze Lászlóné: Elmondja, hogy a bári 4 nevelő bére + SZTK vonzata + az 1991. évi dologi kiadások összesen 1.814 e Ft-ot tett ki. 25 fő alsós van, erre 1.185 e Ft normatívát kapott volna Bár. 13.353 Ft-tal kerül többe egy gyerek tanítása, mint amit az állam biztosít.

Guzsván Lajosné: Ismerteti a korábbi jegyzeteit, amit az üléseken jegyzetelt: mégcsak a bérre sem elég az iskolában az egy tanulóra eső normatíva, így hangzott el.
Dr. Pálos Ferenc: Hiányolja, hogy miért nincsenek itt a báriak, feltétlen ismerni kellene a véleményüket a döntéshez.

Draskovits Pál: Szerinte a szekcsői adatok is kellenek a döntéshez.

Vincze Lászlóné: Ismerteti a dunaszekcsői és a bári iskola vonatkozásában a számszaki adatokat.

Dr. Wilhelm József: Addig ne döntsünk, amíg a bári testület véleménye nem ismert.

Hetényi Ádámné: A szülőket és a gyerekeket is meg kell hallgatni, ők mit akarnak.

Hegedűs György: A bári testület felháborodása a szekcsői iskolában a tornaterem tetőzetének és a villanyhálózatának felújítása miatt indult ki.

Javasolja, hogy Bár 1991-re fizesse ki a ráeső tényleges költséget, és 1992-ben mindkét önkormányzat a saját iskolájának a felújítási költségét fizesse.

Hetényi Ádám: Ha a bári alsó tagozatosok külön válnak, meggyőződése, hogy a szekcsői iskolának komoly gondot fog jelenteni. Nem kell a jelenlegi pedagógus létszám sem, sem a napközis nevelő. Gond lesz továbbá a német órákkal is. Két fő pedagógusnak nem lesz meg a kötelező óraszáma. Ha leválik Bár, nem lesz párhuzamos osztály a felső tagozatban sem. Ha szóló osztályok lesznek kb. a jelenlegi dolgozók felét el kell küldeni.

Hiányolja, hogy a báriak nincsenek jelen, a megállapodás nincs rögzítve, ez mindkét polgármester hibája. 

Egyetért azzal, hogy mindkét önkormányzat fizesse a saját iskolájának felújítási költségét. Azzal viszont nem ért egyet, hogy az eddig kedvezményeket nem vehetik igénybe, ha külön válnak.

A szekcsői tantestület eddig is és ezután is szívesen fogadja a báriakat. A döntés előtt hallgassuk meg a bári szükők véleményét is.

1991. nyarán részt vett a bári képviselőtestület ülésén, ahol úgy döntöttek, hogy nem válnak külön. Szerinte a tényleges fogalmakat tisztázni kellene, mit takarnak.
Guzsván Lajosné: Minden eszközzel törekedni kell a megegyezésre. Osztott osztályban jobb tanulni, a gyerek lesz a vesztes, ha nem lesz megegyezés, nem szabad csak az anyagi oldalát nézni. Jónak tartja, hogy az alsó és felső tagozatos szülőket hívják össze és hallgassák meg a véleményüket.
Hegedűs György: A fogalmak tiszták voltak, a körjegyzőség működtetésébe is beletartozik a hivatal épülete.

Draskovits Pál: Szerinte ebben az esetben Szekcsői lenne a vesztes fél, mert komoly következményei lesznek. Mindenképpen megegyezésre kell törekedni.

Dr. Schmidt József polgármester:  Most ebben nem döntünk, mert hétfőn a bári testület is megtárgyalja ezt a napirendi pontot, esetleg ha nem lesz konszenzus, közös ülést tartunk. A szülők véleményének kikérése az iskola dolga.

A képviselőtestület állásfoglalása: a bári testület döntését meg kell várni, ezen kívül a szülők véleményét is meg kell ismerni, utána újra visszatérni erre a témára.

4.) napirendi pont: Egyebek

Hegedűs György: elmondja, hogy az adórendeletünk hiányos, javasolja kiegészíteni az alábbival: Mentes az adó alól: a mezőgazdasági célra használt 12 m2-nél nem nagyobb belterületen lévő tanya is.

Kérdés, hozzászólás nem volt, a képviselőtestület 9 szavazattal 0 ellenében az alábbi rendeletet alkotta:

A Dunaszekcső Községi Önkormányzat képviselőtestületének

3/1992. számú önkormányzati rendelete

a 6/1991. számú önkormányzati rendelet kiegészítéséről.

Hegedűs György: Ismerteti 4 fő vállalkozó adómérséklés iránti kérelmét. A kérelmeket azzal indokolták, hogy hárman jelenleg is foglalkoztatnak tanulókat, 1 fő pedig szeptembertől fog tanulót foglalkoztatni.

Dr. Márton Lázár képviselő elment az ülésről, valamint dr. Wilhelm József is.

Kérdés, hozzászólás nem volt, a képviselőtestület 6 szavazattal 1 ellenében az alábbi határozatot hozta:

22/1992. számú határozat

A képviselőtestület Schmidt József Dunaszekcső, Rákóczi u. 105., Vörös László Dunaszekcső, Rózsa u 11., Fürdős Sándorné Dunaszekcső, Halász u 20., Tasch Ferencné Dunaszekcső, Árpád u. 11. szám alatti lakosok – vállalkozók – adómérséklés iránti kérelmét elutasítja.

Hegedűs György: Ismerteti Pajkos Gábor és felesége Dunaszekcső, Gálhegy dűlő 1. szám alatti lakosok vissza nem térítendő támogatás iránti kérelmét. Szeretnék megvásárolni a Dunaszekcső, Csokonai u. 1. szám alatt lévő családi házat.

Kérdés, hozzászólás nem volt, a képviselőtestület 7 szavazattal 0 ellenében az alábbi határozatot hozta:

23/1992. számú határozat
A képviselőtestület a 7/1991. számú önkormányzati rendeket 2. szakasza alapján Pajkos Gábor és felesége Dunaszekcső, Gálhegy dűlő 1. szám alatti lakosok részére százezer forint vissza nem térítendő támogatást nyújt a Dunaszekcső, Csokonai u. 1. szám  alatti lakóház megvásárlásához.

A támogatás kiutalásáról a hivatal gondoskodik.

Határidő: az adásvételi szerződés bemutatását követően azonnal

Felelős: Hegedűs György körjegyző 

A továbbiakban a körjegyző ismerteti a következő vissza nem térítendő támogatás iránti kérelmet. Aranyi Tibor és felesége szebényi lakosok szeretnének Dunaszekcsőn házat venni, a Török u. 4. szám alatt. Kérelmüket azzal indokolták, hogy a szülők is Dunaszekcsőn laknak.

Kérdés, hozzászólás nem volt, a képviselőtestület 7 szavazattal 0 ellenében az alábbi határozatot hozta:

24/1992. számú határozat
A képviselőtestület a 7/1991. számú önkormányzati rendelt figyelembe vételével Aranyi Tibor és felesége szebényi lakosok lakásvásárlásához vissza nem térítendő támogatás iránti kérelmét elutasítja.

Több tárgy nem volt, a polgármester megköszönte a megjelenést, és az ülést 19.15 órakor bezárta.

Kmft.


Dr. Schmidt József
Hegedűs György


polgármester
körjegyző 

Dunaszekcső község polgármesterétől

5/1992.

Meghívó

Dunaszekcső község Önkormányzati képviselőtestülete 1992. március 11-én (szerda) délután 16 órai kezdettel ülést tart, melyre meghívom.

Az ülés helye: a községháza tanácskozó terme

Napirendi pontok:

1.) Lejárt határidejű határozatok, két ülés között történtek

Előadó: Dr. Schmidt József polgármester

2.) Rendeletalkotás a kábeltévé hálózatról

Előadó: Hegedűs György körjegyző 

3.) Az általános iskola fenntartásával és működtetésével kapcsolatban kialakult új helyzet megbeszélése
Előadó: Dr. Schmidt József polgármester

4.) Egyebek

A 2.) napirendi ponthoz írásos anyag mellékelve!

Dunaszekcső, 1992. március 3.



Dr. Schmidt József



polgármester 

1/1992.

20 pl. 
